送涪守何常卿十六韵
作者：馮時行
朝代：宋

paragraphs: 一時周屏翰，千載漢循良。
寵渥分民社，疲羸頼紀綱。
洪恩隨雨潤，令問與風翔。
日月流年駛，江山別恨長。
已聞談舊政，方改視新章。
賤子千官底，曾依數仞牆。
迂愚真濫吹，浩蕩實包荒。
倦鳥棲林樾，哀鴻顧稻粱。
一廛聯戶版，餘惠及耕桑。
迨此徵黄速，還聞借寇忙。
江雲引行旆，峽樹遠歸檣。
亟欲承顔面，於焉寫肺腸。
麥秋驅病馬，山雨絕橫塘。
意去如飛鳥，身留類觸羊。
登臨空悵望，竚立更淒涼。
眷注期公久，趨瞻預可量。